*Likumprojekts*

**Sociālā nodrošinājuma likums Lielbritānijas un Ziemeļīrijas Apvienotās Karalistes izstāšanās no Eiropas Savienības**

**bez Izstāšanās līguma gadījumā**

**1.pants.** Likuma mērķis ir saskaņā ar šā likuma noteikumiem nodrošināt personu, kuras dzīvojušas vai bijušas sociāli apdrošinātas Latvijas Republikā (turpmāk – Latvija) vai Lielbritānijas un Ziemeļīrijas Apvienotajā Karalistē (turpmāk – Apvienotā Karaliste) līdz 2019.gada 29.martam un pēc 2019.gada 29.marta dzīvo Latvijā vai Apvienotajā Karalistē, tiesības uz kādu no šādiem sociāliem pakalpojumiem – Latvijas valsts sociālās apdrošināšanas pensiju (turpmāk – valsts pensija), apdrošināšanas atlīdzību sakarā ar nelaimes gadījumu darbā vai arodslimību, valsts sociālajiem pabalstiem, valsts sociālās apdrošināšanas pabalstiem, kā arī, lai noteiktu valsts sociālās apdrošināšanas obligāto iemaksu veikšanu, ja Apvienotā Karaliste izstājas no Eiropas Savienības bez Izstāšanās līguma.

**2.pants.** Piešķirot valsts pensiju (vecuma, izdienas, apgādnieka zaudējuma un invaliditātes pensija saskaņā ar likumu „Par valsts pensijām”) personām, kuras līdz 2019.gada 29.martam bija sociāli apdrošinātas Apvienotajā Karalistē un kuras pēc 2019.gada 29.marta dzīvo Latvijā vai Apvienotajā Karalistē, ievēro šādus nosacījumus:

1) tiesības uz valsts pensiju nosaka un to aprēķina par Latvijas apdrošināšanas stāžu saskaņā ar likumu „Par valsts pensijām”;

2) tiesības uz invaliditātes pensiju ir personām, kurām Latvijā ir noteikta invaliditāte saskaņā ar Invaliditātes likumu;

3) ja Latvijas apdrošināšanas stāžs ir nepietiekams valsts pensijas piešķiršanai, tiesību noteikšanai ņem vērā līdz 2019.gada 29.martam Apvienotajā Karalistē uzkrātos apdrošināšanas periodus, kurus ir apstiprinājusi Apvienotās Karalistes kompetentā iestāde. Apdrošināšanas stāža summēšanas nosacījumus nepiemēro, nosakot tiesības uz 3.grupas invaliditātes pensiju;

4) ja tiesības uz pensiju rodas, summējot Latvijā un Apvienotajā Karalistē uzkrātos apdrošināšanas periodus:

a) vecuma, izdienas un apgādnieka zaudējuma pensiju aprēķina tikai par Latvijas apdrošināšanas stāžu saskaņā ar likumu „Par valsts pensijām”;

b) 1. un 2.grupas invaliditātes pensiju aprēķina tikai par Latvijas apdrošināšanas stāžu, ja persona bija pakļauta invaliditātes apdrošināšanai Latvijā piecu gadu periodā pirms invaliditātes pensijas piešķiršanas. Ja persona dzīvo Latvijā, pie invaliditātes pensijas nosaka piemaksu līdz likuma „Par valsts pensijām” 16.panta otrajā daļā noteiktajam apmēram, ņemot vērā piešķirto invaliditātes pensijas apmēru, tajā skaitā citas valsts pensijas apmēru;

c) 1. un 2.grupas invaliditātes pensiju aprēķina proporcionālā apmērā no likuma „Par valsts pensijām” 16.panta trešajā daļā noteiktā apmēra, attiecinot Latvijas apdrošināšanas stāžu pret kopējo Latvijas un Apvienotās Karalistes apdrošināšanas stāžu, ja persona nebija pakļauta invaliditātes apdrošināšanai Latvijā piecu gadu periodā pirms invaliditātes pensijas piešķiršanas. Ja persona dzīvo Latvijā, pie invaliditātes pensijas nosaka piemaksu līdz likuma „Par valsts pensijām” 16.panta otrajā daļā noteiktajam apmēram, ņemot vērā piešķirto invaliditātes pensijas apmēru, tajā skaitā citas valsts pensijas apmēru.

**3.pants.** Japersonām, kuras dzīvo Latvijā un kurām līdz 2019.gada 29.martam ir piešķirta Latvijas vecuma pensija vai kurām turpmāk to piešķirs, summējot Latvijā un Apvienotajā Karalistē uzkrātos apdrošināšanas periodus, pārtrauc pamata Apvienotās Karalistes vecuma pensijas izmaksu, tad līdz dienai, kad Apvienotā Karaliste atsāk maksāt vecuma pensiju, pie vecuma pensijas no valsts pamatbudžeta nosaka piemaksu līdz valsts sociālā nodrošinājuma pabalsta apmēram, ņemot vērā piešķirto vecuma pensijas apmēru, tajā skaitā citas valsts pensijas apmēru. Piemaksu nosaka, pamatojoties uz Apvienotās Karalistes kompetentās iestādes sniegto informāciju par pamata Apvienotās Karalistes vecuma pensijas izmaksas pārtraukšanu un dzīvesvietas maiņu, ja šāda informācija nav Valsts sociālās apdrošināšanas aģentūras (turpmāk – Aģentūra) rīcībā, kā arī ņem vērā informāciju par citas valsts pensiju. Šo informāciju Aģentūra pārbauda vienu reizi gadā.

**4.pants.** Personām, kuras dzīvo Latvijā un kurām līdz 2019.gada 29.martam Latvijas valsts pensija ir piešķirta, summējot Latvijā un Apvienotajā Karalistē uzkrātos apdrošināšanas periodus, Aģentūra turpina izmaksāt piemaksu līdz minimālajam pensijas apmēram, ja tāda ir noteikta saskaņā ar *Padomes Regulu (EEK) Nr.1408/71 (1971.gada 14.jūnijs) par sociālā nodrošinājuma sistēmu piemērošanu darbiniekiem, pašnodarbinātām personām un viņu ģimenēm, kas pārvietojas Kopienā* un *Eiropas Parlamenta un Padomes Regulu (EK) Nr.883/2004 (2004. gada 29. aprīlis) par sociālās nodrošināšanas sistēmu koordinēšanu* (turpmāk – Regula Nr.883/2004). No 2019.gada 30.marta šajā pantā minētā piemaksa netiek noteikta.

**5.pants.** (1) Līdz 2019.gada 29.martam personai piešķirto piemaksu pie vecuma un invaliditātes pensijas par apdrošināšanas stāžu līdz 1995.gada 31.decembrim (turpmāk – piemaksa pie pensijas) Aģentūra turpina izmaksāt, ja persona līdz 2019.gada 29.martam ir dzīvojusi un pēc 2019.gada 29.marta turpina dzīvot Apvienotajā Karalistē.

(2) Personām, kuras pēc 2019.gada 29.marta izceļo uz Apvienoto Karalisti, pārtrauc izmaksāt līdz 2019.gada 29.martam piešķirto piemaksu pie pensijas. Piemaksu pie pensijas pārtrauc izmaksāt ar nākamo mēnesi, kas seko mēnesim, kurā Aģentūrai ir kļuvusi zināma informācija par vecuma vai invaliditātes pensijas saņēmēja izceļošanu no Latvijas uz dzīvi Apvienotajā Karalistē.

(3) No 2019.gada 30.marta personām, kuras dzīvo Apvienotajā Karalistē, piemaksa pie pensijas netiek piešķirta.

**6. pants.** Valsts fondēto pensijas kapitālu personas, kuras dzīvo Apvienotajā Karalistē, izmanto atbilstoši Valsts fondēto pensiju likumā noteiktajam.

**7.pants.** Valsts pensijas izmaksu personām, kuras dzīvo Apvienotajā Karalistē, atjauno likuma „Par valsts pensijām” noteiktajā kārtībā.

**8.pants.** No 2019.gada 30.marta personām, kuras dzīvo Apvienotajā Karalistē, priekšlaicīgi piešķirto Latvijas vecuma pensiju līdz likumā „Par valsts pensijām” noteiktā vecuma pensijas piešķiršanai nepieciešamā vecuma sasniegšanai izmaksā, ja no Apvienotās Karalistes kompetentās iestādes saņemta informācija par to, ka persona nav obligāti sociāli apdrošināta (kā darba ņēmējs vai pašnodarbināts) un nesaņem bezdarbnieka pabalstu. Šo informāciju Aģentūra pārbauda vienu reizi gadā.

**9.pants.** Valsts pensijas saņēmēja nāves gadījumā personām, kuras dzīvo Apvienotajā Karalistē, ir tiesības pieprasīt un saņemt apbedīšanas pabalstu un pārdzīvojušā laulātā pabalstu saskaņā ar likumu „Par valsts pensijām”.

**10.pants.** (1) Personām, kuras dzīvo Apvienotajā Karalistē un kuras Latvijā līdz 2019.gada 29.martam cietušas nelaimes gadījumā darbā vai kurām konstatēta arodslimība, ir tiesības uz atlīdzību par darbspēju zaudējumu saskaņā ar likumu „Par obligāto sociālo apdrošināšanu pret nelaimes gadījumiem darbā un arodslimībām”.

(2) Ja personas nāves cēlonis ir Latvijā līdz 2019.gada 29.martam noticis nelaimes gadījums darbā vai konstatētā arodslimība, tad saskaņā ar likumu „Par obligāto sociālo apdrošināšanu pret nelaimes gadījumiem darbā un arodslimībām”, personai, kura dzīvo Apvienotajā Karalistē un ir uzņēmusies apbedīšanu, ir tiesības uz apbedīšanas pabalstu un mirušās personas darba nespējīgajiem ģimenes locekļiem – uz atlīdzību par apgādnieka zaudējumu.

**11.pants.** (1) Personas, kuras dzīvo Apvienotajā Karalistē, iesniegumu valsts pensijas, apbedīšanas pabalsta, pārdzīvojušā laulātā pabalsta un atlīdzības piešķiršanai iesniedz ar Apvienotās Karalistes kompetentās iestādes starpniecību vai personīgi Aģentūrā, vai elektroniski (parakstītu ar drošu elektronisko parakstu). Vienotajā valsts un pašvaldību pakalpojumu portālā [www.latvija.lv](http://www.latvija.lv) pieejamos Aģentūras administrētos pakalpojumus personas var pieprasīt, izmantojot portāla piedāvātos autentifikācijas līdzekļus.

(2) Ja Aģentūras rīcībā nav pakalpojuma piešķiršanai nepieciešamo dokumentu, tad persona tos iesniedz ar Apvienotās Karalistes kompetentās iestādes starpniecību vai elektroniski, ievērojot elektroniskos dokumentus regulējošus normatīvos aktus, vai personīgi Aģentūrā vai arī nosūta Aģentūrai pa pastu notariāli apstiprinātas kopijas.

**12.pants.** Personām, kuras dzīvo Apvienotajā Karalistē, Latvijas valsts pensiju, piemaksu pie pensijas, pārdzīvojušā laulātā pabalstu, apbedīšanas pabalstu, atlīdzību par darbspējas zaudējumu un atlīdzību par apgādnieka zaudējumu pēc personas pieprasījuma pārskaita uz viņas Latvijas vai Apvienotās Karalistes kredītiestādes kontu.

**13.pants.** Latvijas pilsoņiem un nepilsoņiem, kuri laika periodā no 2019.gada 30.marta līdz 2020.gada 31.decembrim pārceļas no Apvienotās Karalistes uz dzīvi Latvijā, tiesības uz valsts sociālā nodrošinājuma pabalstu nosaka saskaņā ar Valsts sociālo pabalstu likumu, ja viņi Latvijā ir nodzīvojuši kopumā ne mazāk kā 60 mēnešus, no tiem pēdējos 12 mēnešus – Latvijā vai Apvienotajā Karalistē.

**14.pants.** Latvijas pilsoņiem un nepilsoņiem, kuriem pēc 2019.gada 29.marta sakarā ar pārcelšanos no Apvienotās Karalistes uz dzīvi Latvijā tiek pārtraukta pamata Apvienotās Karalistes vecuma pensijas izmaksa un nav piešķirta Latvijas vecuma pensija, ir tiesības uz valsts sociālā nodrošinājuma pabalstu vecuma gadījumā saskaņā ar Valsts sociālo pabalstu likumu, bet ne ilgāk kā līdz dienai, kad Apvienotā Karaliste atsāk maksāt vecuma pensiju. Pabalstu nosaka, pamatojoties uz Apvienotās Karalistes kompetentās iestādes sniegto informāciju par pamata Apvienotās Karalistes vecuma pensijas izmaksas pārtraukšanu un dzīvesvietas maiņu, ja šāda informācija nav Aģentūras rīcībā. Šo informāciju Aģentūra pārbauda vienu reizi gadā.

**15.pants.** Apvienotās Karalistes pilsoņiem ir tiesības līdz 2020.gada 31.decembrim pieprasīt un saņemt valsts sociālos pabalstus saskaņā ar Valsts sociālo pabalstu likumu, ja viņi ieguvuši tiesības uzturēties un dzīvojuši Latvijā laikā līdz 2019.gada 29.martam un pēc 2019.gada 29.marta turpina dzīvot Latvijā, iegūstot **termiņuzturēšanās** vai **pastāvīgās uzturēšanās atļauju**. Ja pabalstu piešķir par bērnu, tad bērna dzīvesvietai jābūt Latvijā.

**16.pants.** Personām, kuras pēc 2019.gada 29.marta izceļo no Latvijas uz Apvienoto Karalisti, ģimenes valsts pabalstu (piemaksas pie ģimenes valsts pabalsta), bērna kopšanas pabalstu, bērna ar invaliditāti kopšanas pabalstu un pabalstu personai ar invaliditāti, kurai nepieciešama kopšana, izmaksā par nākamo kalendāro mēnesi, kas seko mēnesim, kurā persona izceļo uz dzīvi Apvienotajā Karalistē, un turpmāka pabalsta izmaksa tiek pārtraukta.

**17.pants.** Personām, kuras dzīvo Latvijā, bezdarbnieka pabalsta piešķiršanai saskaņā ar likumu „Par apdrošināšanu bezdarba gadījumam”, ņem vērā līdz 2019.gada 29.martam Apvienotajā Karalistē uzkrātos apdrošināšanas periodus, kurus ir apstiprinājusi Apvienotās Karalistes kompetentā iestāde.

**18.pants.** Personām, kuras dzīvo Latvijā, tiesību noteikšanai uz slimības pabalsta saskaņā ar likumu „Par maternitātes un slimības apdrošināšanu”, ņem vērā līdz 2019.gada 29.martam Apvienotajā Karalistē uzkrātos apdrošināšanas periodus, kurus ir apstiprinājusi Apvienotās Karalistes kompetentā iestāde.

**19.pants.** (1) Personām, kuras uzturas Apvienotajā Karalistē, bezdarbnieka pabalstu, kas piešķirts saskaņā ar likumu „Par apdrošināšanu bezdarba gadījumam”, izmaksā par periodu līdz 2019.gada 29.martam.

(2) Personām, kuras izceļo uz Apvienoto Karalisti pēc 2019.gada 29.marta, bezdarbnieka pabalstu, kas piešķirts saskaņā ar likumu „Par apdrošināšanu bezdarba gadījumam”, izmaksā līdz izceļošanas dienai un turpmāko izmaksu pārtrauc.

**20.pants.** Bezdarbnieka pabalsta atlīdzināšanas pieprasījumus par pārrobežas darbiniekiem, kas saņemti no Apvienotās Karalistes līdz 2019.gada 29.martam, turpina atmaksāt saskaņā ar Regulu Nr.883/2004. Pēc 2019.gada 29.marta saņemto pieprasījumu atlīdzināšana tiek pārtraukta.

**21.pants.** Personām, kuras dzīvo Apvienotajā Karalistē, piešķirto Latvijas valsts pensiju, pārdzīvojušā laulātā pabalstu, atlīdzību par darbspēju zaudējumu un atlīdzību par apgādnieka zaudējumu Aģentūra izmaksā kārtībā, kāda noteikta likumā „Par valsts pensijām” par pensiju izmaksu personām, kuras izbrauc uz dzīvi ārvalstīs, ievērojot šā likuma 12.pantā noteikto.

**22.pants.** Izveidojušās pārmaksas Aģentūra atgūst likumā „Par valsts sociālo apdrošināšanu” noteiktajā kārtībā.

**23.pants.** Valsts sociālās apdrošināšanas obligātās iemaksas no 2019.gada 30.marta veic saskaņā ar likumu „Par valsts sociālo apdrošināšanu”. Valsts ieņēmumu dienests Elektroniskās deklarēšanas sistēmā informē personas, kurām ir Apvienotās Karalistes izsniegts lēmums par piemērojamo tiesību aktu noteikšanu (A1 sertifikāts), un šo personu darba devējus, ka no 2019.gada 30.marta personai jābūt reģistrētai Valsts ieņēmumu dienestā Elektroniskās deklarēšanas sistēmā kā sociālai apdrošināšanai pakļautai personai (darba ņēmējam vai pašnodarbinātajam).

**Pārejas noteikumi**

1. Laika periodā līdz Apvienotā Karaliste nosaka kompetento iestādi, persona Aģentūrā iesniedz vai nosūta Aģentūrai pa pastu Apvienotajā Karalistē vai citā ārvalstī izdotus dokumentus, ievērojot tiesību aktos par dokumentu legalizāciju noteiktās prasības.

2. Laika periodā līdz Apvienotā Karaliste nosaka kompetento iestādi, persona vienu reizi gadā Aģentūrā iesniedz nepieciešamos dokumentus šā likuma 3., 8. un 14.pantā minēto pakalpojumu izmaksas turpināšanai.

Likums stājas spēkā 2019.gada 30.martā.

Labklājības ministre R.Petraviča

Vīza: valsts sekretārs I.Alliks

07.02.2019 17:21

1664

Daiga Kudiņa, 67021678
daiga.kudina@lm.gov.lv